**SZÁZRÓZSÁS HÍMZŐ KIÁLLÍTÁS**

**Kiállítás megnyitó Mezőkövesden,**

**a Kisjankó Bori Múzeumban 2014. június 20-án**

Tisztelt Vendégek, Kedves Alkotók és érdeklődők**!**

Legelőször is szeretnék tiszta szívből gratulálni valamennyi pályázónak, mindazoknak, akik munkáikkal részt vettek az immáron ötödik alkalommal meghirdetett **Százrózsás hímző pályázaton**. Ez a hímzők számára kiírt pályázat azon ritka pályázatok közé tartozik, mely a helyiek kezdeményezésére meglehetősen szűk területre korlátozza a pályamunkák által felhasználható forrásanyag körét. Nevezetesen csak a szűkebb pátria, azaz Mezőkövesd, Tard és Szentistván, valamint a bükkaljai falvak (Bogács, Cserépfalu, Cserépváralja, Szomolya, stb.) hímző kultúráját feldolgozó **lakástextilekkel és öltözeti darabokkal**  pályázhatnak az alkotók. Azt hihetnénk, hogy ötödik alkalomra már az alkotóknak nincs új mondanivalója, a forrásanyag kimerült, az alkotók csak önmagukat ismétlik, de szerencsére nem így van, az ez évi pályázatra beérkezett alkotások erre a feltételezésre igen jelentősen rácáfoltak.

A zsűri általános véleménye az volt, hogy **igen magas színvonalú** anyag érkezett be a **Százrózsás hímző pályázatra**, a közel **250** alkotásnak csupán mintegy egyharmadát **(85)** nem tartotta alkalmasnak arra, hogy a kiállításba bekerüljön. Ez egy jó aránynak mondható különösen akkor, ha azt is figyelembe vesszük, hogy a pályázók körében több olyan alkotó is szerepelt, akik először mutatkoztak be pályázaton, akik egy kis szakmai segítség mellett bizonyára már sokkal eredményesebbek lesznek az elkövetkező pályázatokon.

Örömmel állapította meg a zsűri, hogy az alkotók **bátran mertek újítani.** A hagyomány diktálta kereteket új formai- és díszítménybeli elemekkel, a korszerű felhasználás és eddig ismeretlen funkciók bevezetésével merték feszegetni, többnyire vigyázva arra, hogy a hímzés karakterisztikus jegyei ne sérüljenek.

A pályázat sikeréhez az alkotók és szakmai vezetőik kiváló, szakmai felkészültségén, nagy tapasztalatán túl bizonyára hozzájárult az, hogy a zsűrizési szempontok körébe 2013-tól bevezetésre került egy újabb kategória, az un. **modern alkotásokat befogadó kategória** is, ami jelentősen nyitott az **ipaművészeti - jellegű alkotások irányába**, s melynek eredményeként újszerű tervezésű munkák is szép számmal jelentek meg a pályamunkák körében. Mint minden újításnak, természetszerűen ennek is, megjelentek a buktatói is. Így pl. az újszerű formához és funkcióhoz nem mindig sikerült megtalálni a díszítmények megfelelő elhelyezését, aminek az lett az eredménye, hogy azok nem alkottak szerves egységet, harmóniát a díszítendő felületekkel. Az új formai- és funkcióbeli textíliák elkészítése **komoly tervezési ismereteket** is megkíván az alkotóktól. Míg a hagyományos funkcióban készített textíliáknál a hagyomány diktálta mintaelhelyezések domináltak, ezeket készen kapták az alkotók, addig az újszerű formák és funkciók alkalmazásánál az alkotóknak maguknak kell megtalálni a díszítmények helyét, elrendezését, azaz a funkció, a forma és a díszítmény egységét, harmóniáját. A beérkezett munkák többsége már azt tanúsítja, hogy az alkotók egy jelentős része jó érzékkel és hozzáértéssel alkalmazza az újszerű tervezésű díszítményeket.

Az új forma és funkció bevezetése **egyéb új ismeretek** **elsajátítását** is megköveteli az alkotótól. Mire gondolok? Arra pl., hogy nem elég jól elhelyezni és igényesen kivitelezni a hímzést egy modern formájú táskán, tudni kell a táskát is szakszerűen és igényesen elkészíteni. Hiszen a táskakészítés is egy külön szakma, amit, ha követni akarunk, tüzetesen meg kell ismerni annak valamennyi fortélyát, a helyes alapanyag kiválasztásától kezdve a legapróbb részletekbe menő eldolgozásokig.

A pályázók körét jelentős mértékben gyarapította egy nemrég elindult országos kezdeményezés is, ami „**Újra öltünk és örökítünk”** címmel került be a köztudatba, melynek két résztvevője - a tardi és a szentistváni szakkörök ebből térségből került ki. A **Nemzeti Művelődési Intézet** négy megye: **Békés-**, **Heves**-, **Borsod-Abaúj-Zemplén-** és **Zala megye Népművészeti Egyesületeivel** karöltve az elmúlt esztendőben egy kiváló projektet indított el. Nevezetesen azt, hogy minden érintett megyében **öt** kiválasztott településen hímző szakköröket hoznak létre főleg olyan helyeken, ahol ilyen szakkörök eleddig nem működtek, vagy időközben megszűntek. Tették mindezt azzal a céllal, hogy  ***a lakosság minél szélesebb rétege megismerje a magyar paraszti kultúrát, népi hímző kultúránkat, és ezáltal megértse és értékelje azt***. A program megvalósításának anyagi hátterét a meghirdető Nemzeti Művelődési Intézet biztosította, a szakmaiságot pedig valamennyi megyében a népművészeti egyesületek nagy szakmai tapasztalattal rendelkező alkotói garantálták.

A **szakköri forma** – mint ahogyan az már az 1970-es évek óta folyamatosan bebizonyosodott - kiválóan alkalmas arra, hogy egy meghatározott időtartam alatt a résztvevők megismerkedjenek a hímzés egy-egy szakterületével. A 60 órás projekt ismételten alátámasztotta mindezt. Ennek a kezdeményezésnek több pozitív hozadéka is volt. Egyik legfőbb eredményét abban látom, hogy az egykor hagyományos népi hímzéseinket újból visszahozta azokhoz a közösségekhez, ahol elmaradhatatlan részét képezték a tradicionális életnek, megakadályozva ezzel azt, hogy azok teljes feledésbe merüljenek. Nem mellékesen mindazokat, akik korosztálytól függetlenül részesei lehettek a tanfolyamnak, ráébresztette arra, milyen érték veszi őket körül, amiről eddig alig, vagy egyáltalán nem tudtak. Sokan, a tanfolyami résztvevők közül első alkalommal fogtak kezükbe tűt cérnát, s váltak hímzéseink rabjaivá. Csak gratulálni lehet a kezdeményezés kitalálóinak, finanszírozóinak, megvalósítóinak, reményeink szerint nem egy kampányszerű programként fogjuk majd emlegetni, a Kárpát-medence egész térségére kiterjedőn folytatásai is lesznek, s jelentősen gazdagítják majd a népi hímzés képzési- és továbbképzési lehetőségeit.

Tisztelt Vendégek!

A pályázatra beküldött anyag azt támasztotta alá, hogy az ihlető forrásként választott hagyományos hímzések körében most kevesebb teret kaptak a szabadrajzú színes, lapos öltéses hímzések és a korai vagdalásos **matyó hímzés,** kedvelt hímzések között találjuk ugyanakkor a **tardi főkötőmintákat** és az ugyancsak **tardi,** egykori férfi kötényeken jelenlévő **keresztszemes**, valamint a **szentistváni vizitke** mintákat. Jelentős nyitás volt tapasztalható a **bűkkaljai** települések – **Cserépfalu**, **Bogács** - hímző kultúrájának feldolgozása terén is, nagy számban érkeztek munkák a **színes szentistváni** szabadrajzú hímzések köréből is.

A pályázati munkák között több olyan **új feldolgozással találkoztunk**, amelyek eddig még nem jelentek meg a textilhímzések között, nyugodtan mondhatjuk, hogy ennek a pályázatnak **a felfedezései** voltak. Így először üdvözölhettük a **mezőkövesdi kisbunda hímzések** ihletésére készült terveket és kivitelezéseket. Ennek a már - már elfeledett hímzésnek az újbóli megjelenését – melyet a **Zeleiné Papp Bernadettnek** köszönhetünk - azért is tartjuk nagyon fontosnak, mert az egykori mezőkövesdi textilhímzés kialakulásában is elengedhetetlen szerepet játszottak, tudvalevőleg ezek a szűcshímzések, termékenyítőleg hatottak a hagyományos matyó hímzés kialakulására. A jövőre vonatkozóan fontosnak tartjuk a mezőkövesdi szűcshímzések minél teljesebb körű kiaknázását és korszerű feldolgozását is.

Nem találkozhattunk a **gránátalma díszítésű matyó főkötőminta** ilyenfajta feldolgozásával sem, mint amit az ugyancsak **Zeleiné Papp Bernadett** terve alapján és **Rajnai Mártonné** kivitelezésében **asztalközép formájában** csodálhattunk meg. Rendkívüli dekorativitása, technikai kivitele, az úri hímzések eleganciájával vetekszik.

Ugyancsak újdonságnak számít még a **mezőkövesdi gyapjúhímzés** visszafogott színvilágú, korszerű továbbéltetése is **Zeleiné Papp Bernadett** munkája nyomán. Először a legutóbbi békéscsabai pályázaton tűnt fel ezekkel a hímzéssekkel, aminek legnagyobb érdemét abban látjuk, hogy egy kevésbé sikeres, hagyományos előzményből, a matyó hímzések körében már nem a legnemesebbnek számító, mind színezésében, mind motívumkincsében, mind mintaszerkesztésében kissé „felhígult” hímzésanyagból egy tehetséges tervező milyen kiváló alkotásokat tud létrehozni kiszűrve és elhagyva azokat az elemeket, amit nem szerencsés napjainkban továbbéltetni.

**Miben mutatkoztak meg még a további újítási törekvések?**

Bár kevés **viselettel** találkoztunk, mégis engedtessék meg Nekem, hogy éppen a viselet területéről hozzak egy példát arra vonatkozóan, hogyan lehet korszerűen tovább éltetni, mai öltözeteink számára is vonzóvá tenni a hagyományos viseleteket. Kiváló példa lehet erre **Csörgőné Márton Éva** **matyó szoknyája**, aki az egykori hagyományos viselet kötényének és szoknyájának **csak egy-egy jellegzetes elemét** - nevezetesen a kötött rojtot, a ragyogó egy díszítménysorát, valamint a harang alakú szoknya bővülő szabásvonalát és szalagdíszeit ragadta ki csupán az előzményekből, s azokat összekomponálva hozott létre egy rendkívül elegáns és mértéktartó, ma is nagyon jól hordható ruhadarabot. Ugyancsak a matyó hímzés mérsékelt, ötletes, újszerű és modern alkalmazásával megkapó a **Kudlákné Balázs Noémi** vezette **Kétsopronyi Hímző szakkör gyermek textil- garnitúrája, viseletei és ágyruhái.**

A **színek** alkalmazása és variálása terén különösen a **tardi főkötőminta** és a **szentistváni vizitke díszítménye** adott több alkotónak olyan inspirációt, amiből ötletes, modern, ma is nagyon jól használható tárgyak születtek. A **tardi főkötőminta**, amit egykoron, a XIX. század elején még, durva kendervászonra sötétbarna szőrfonállal hímeztek ki, az egész magyar népi vászonhímzés - hagyományunkban egy egyedülállóan sajátos helyet foglal el, folthatású díszítményeivel vált különlegessé, ahol is a mintát a negatív foltkép és a kivarrott felületek kontrasztja adja. Sajátos az öltéstechnikája is, az un. **tardi háló**, ami nem más, mint a huroköltésnek egy különleges alkalmazása, huroksorokból álló hálós szövet. Ennek a különleges hímzésnek a kiváló továbbéltetését többen is, rendkívül sikeresen találták meg. Figyelmükbe szeretném ajánlani pl. a bordó alapra nyers színnel hímzett, textil - együttest, a debreceni **Tarsoly Andorné** tervezéseit, melyen a mindenkori formához és funkcióhoz is tökéletesen igazodó mintaalkalmazás sokfélesége és ötletessége egyaránt megfigyelhető. Az **ózdi Arany Gyűszű** **Hímző szakkör Lukácsi Lászlóné** vezetésével ugyanezen főkötőmintát modern lakásba illő textíliákon, a minta léptékét és arányait is jól alkalmazva tárja elénk, érdemük még az is, hogy az alapanyag megválasztása is tökéletes összhangban van a hímzéssel.

A **szentistváni vizitke minta** is a maga módján egyedülállónak mondható hímzés hagyományunk körében. A láncöltéssel kivarrt, sujtást utánzó díszítmények egykoron a karcsúsított szabású, deréknál fodrozódó, sötétkék posztóból varrt, bélelt ujjasok ujja végén, háta közepén és elől, a gombolás - pánt mentén jelentek meg. Ennek a hímzésnek korszerű, modern és ötletes alkalmazására kiváló példa **Sztankóné Németh Anna** (Sárospatak) kék-drapp színárnyalatú textíliája - táskái, dicséretes a harmonikus színválasztása és a formákhoz tökéletesen megtervezett mintakompozíció is. A szentistváni vizitke újszerű, korszerű, sokszínű és praktikus alkalmazásának számtalan variációját figyelhetjük meg a **dr. Illés Károlyné** vezetésével működő **békéscsabai Rozmarin Hímző szakkör** munkái között is. A **békéscsabai Dénes Sándorné** monumentális, vizitke mintás abrosza színharmóniája mellett tökéletes technikai kivitelével is lenyűgöz bennünket. Ezek a színalkalmazások, amit a tardi főkötőminta és a szentistváni vizitke esetében tapasztalhattunk, már eltérnek az eredeti, hagyományos színvilágtól, ettől lettek korszerűek és mai elvárásainknak, igényeinknek megfelelőek, modernek. Ugyanakkor a hímzések többi, fontos jellemzői – mint pl. a jellegzetes motívumelemek, az öltéstechnika és fonál megválasztása - tovább őrzik a hímzés karakterisztikus vonásait, ettől maradnak igazán továbbra is tardiak és szentistvániak.

A **régi matyó hímzés és a cipós horgolásos** **szél-megoldás** tökéletes kivitelezését adja **Tóth Józsefné** alkotása a mai lakáskultúránkhoz is kiválóan alkalmazkodó munkáján. Ezt a széle-eldolgozási technikát aránylag kevesen alkalmazták munkáikon, bíztatni szeretném az alkotókat arra, hogy bátran nyúljanak ehhez a forrásanyaghoz is. A jövőre vonatkozóan jegyezném meg azt is, hogy talán több lehetőség rejlik még a **szentistváni**, a **bogácsi és a cserépfalusi** szabadrajzú hímzések felhasználása és továbbéltetése terén is. Az utóbbiak esetében már most is találkoztunk néhány igen jó próbálkozással.. Törekedni kell ugyanakkor arra is, hogy ezen hímzések színvilága – különösen a szentistváni hímzéseké – legyen visszafogottabb, mértéktartóbb, ezáltal azok jobban igazodnak mai korunk elvárásaihoz és ízlésvilágához. Erre a visszafogottabb és mértéktartóbb színezésre lehetőséget ad a modern kategória bevezetése.

A **szálszámolásos** hímzések köréből leggyakrabban a **tardi keresztszemes** mintával találkozhattunk, s ezek mindegyike magán hordozza az alkotók tehetségét, egyedi és sajátos megközelítéseit ehhez a hímzéshez. Az egyedi vonások és megközelítések a minták variálásában, az **ötletes részlet-megoldásokban** öltenek testet. Ugyanakkor azt is megállapíthatjuk, hogy a tardi keresztszemes hímzéssel díszített munkák között nagyobb számmal vannak jelen a hagyományosnak mondható motívumok és színezések.

**Király Márta** munkái a tardi keresztszemes minta hagyományos és modern felhasználását egyszerre sorakoztatják fel, egyedivé és ötletessé teszi munkáját a **kötény** újszerű derék-megoldása, díszítése. A tardi kötényminta klasszikus feldolgozása figyelhető meg a békéscsabai tervező és kivitelező **Dr**.**Vécsey Lászlóné** abroszán is, ahol a munka rendkívüli dekorativitását a szél-megoldás is alátámasztja. Újszerű megkomponálás és igényes kivitel tükröződik a debreceni **Szilágyi Sándorné** könyvborítóján és nyújtófatartóján, míg a **Molnár Tiborné** vezette **Kabai Kézimunka szakkör** munkái akeresztszemes hímzés rendkívül finom feldolgozását tükrözik.

A tardi keresztszemes hímzés mellett **Fischer Józsefné** (Gyöngyös) munkájaként örömmel üdvözölhettük az újszerű kompozícióban, rendkívül míves és igényes kivitelben megjelenő **cserépfalusi piros szegfűs minta** alkalmazását függönyön és falvédőn, valamint a **borsodi keresztszemes mintát** is, melyet a **Szuper Miklósné** vezette **Palóznaki Hímző szakkör** hozott el a pályázatra új színvilággal (rozsdabarna) és dekoratív széleldolgozásokkal.

A tapasztalt **hibákról és hiányosságokról** röviden csak annyit szólnék, hogy azok többsége egy kis odafigyeléssel a jövőben könnyen korrigálható, javítható. Viszonylag gyakran fordult elő a szentistváni vizitke minták esetében az, hogy a minta vékonyabb fonállal való kivarrása miatt vesztette el vaskosságát, karakteres jegyét, máskor az egyes motívumok közt hagyott nagyobb távolság – párnákon és futókon – oly mértékben széthúzta a mintát, ami miatt ugyancsak jellegét vesztette a díszítmény. Nem mindig sikerült az alkotóknak a hímzések azon jellegzetes elemeit kiragadni tervükhöz, melyek rögtön elárulnák azt, hogy milyen hímzéshagyományt választottak forrásanyagul. A gyakran előforduló tervezési hibák – mint ahogyan már említettem – többségében az új formai- és funkcióbeli alkalmazásoknál fordultak elő, ezek is a nagyobb gyakorlattal és tapasztalatszerzéssel könnyen kiküszöbölhetők lesznek. A hagyományokat követő textíliák esetében nagyobb figyelmet igényel a fonál színeinek pontosabb és igényesebb megválaszt

Tisztelt Vendégek!

Engedjék meg, hogy végezetül a zsűri tagjai nevében ismételten gratuláljak az ötödik Százrózsás Hímző pályázat- és kiállítás valamennyi résztvevőjének, kiállítójának, külön szívből gratulálok a pályázat díjazottjainak. Köszönetet mondok a pályázat lebonyolítóinak, a kiállítás rendezőinek és mindazoknak, akik támogatták és segítették a pályázat megvalósítását.

 Dr. V. Szathmári Ibolya

 ny. megyei múzeumigazgató, néprajzkutató